
REZUMAT 


Lucrarea de fata își propune abordarea problematicii vocii cântate atât din perspectivă 
medicală cât și artistică. Ea a pornit de la premiza că medicii și profesorii de canto trebuie să 
aibă un scop comun, înţelegerea noţiunilor de fizică și acustică aflate la baza mecanismului 
de producere a vocii, a legilor care guvernează funcţionarea aparatului fonator și a 
principiilor capabile să regleze funcționarea sistemelor musculare și adaptarea lor la 
necesităţile fonatiei, în special la vocea cântată. Lucrarea face o trecere in revistă a 
cunoștințelor actuale în domeniul anatomiei aparatului fonator, a modului de producere a 
sunetului și a principalelor caracteristici ale acestuia. Aceste noţiuni științifice sunt 
prezentate în strânsă legătură cu aplicabilitatea lor practică, referitoare atât la perfecționarea 
modului de fonație cât si la menţinerea stării de sănătate a aparatului fonator, esențială 
pentru vocile de performanţă. În acelaşi scop sunt prezentate și principalele reguli de igienă 
vocală, care pe lângă prevenirea afecţiunilor vocale contribuie și la creșterea rezistenţei și 
flexibilitatii aparatului fonator. Având în vedere aceste argumente, lucrarea își propune să 
descopere domeniile în care știința și arta sunt capabile să lucreze împreună, pentru a 
perfecționa acest instrument care este vocea umană. 


Cuvinte cheie: vocea umană, anatomia tactului vocal, mecanismul de producere a vocii, 
igiena vocală 

Introducere 


Subliniind unicitatea vocii umane, acum 2000 de ani Aristotel 
spunea „deşi natura ne-a înzestrat pe toţi cu voce, cântatul corect este 
rezultatul artei și studiului”. Vocea umană este cel mai complex instrument 
muzical, şi ca orice instrument trebuie să fie mânuit de un maestru pentru a 
obține performanţe artistice deosebite. Spre deosebire de celelalte 
instrumente la care se poate vedea, simţi sau percepe modul de producere 
a sunetelor, vocea umană este un sistem încă „misterios”, aflat în interiorul 
organismului uman și putem afirma că nu se cunoaște cu certitudine, 
până în prezent, modul exact de funcționare al acestuia. 

Vocea este o parte indispensabilă a comunicării interumane. Este ca 
o oglindă care reflectă starea de sănătate, vârsta, starea emoţională şi starea 
de spirit. Totodată putem considera că vocea este cel mai expresiv 
instrument din lume. 

Atât cercetătorii şi medicii cât şi profesorii de canto trebuie să aibă 
un scop comun - înțelegerea noţiunilor de fizică și acustică aflate la baza 
mecanismului de producere a vocii, a legilor care guvernează funcționarea 
aparatului fonator si a principiilor capabile să regleze funcționarea 
sistemelor musculare și adaptarea lor la necesităţile fonatiei și în special ale 
vocii cântate. De asemenea, este importantă cunoașterea principalelor 
reguli de igienă vocală pentru a menţine sănătatea și funcționarea la 
parametri optimi a aparatului fonator. Cu cât se cunosc mai multe despre 
voce şi mecanismele ei de funcționare cu atât este mai sigură utilizarea ei. 
Având în vedere aceste argumente, trebuie descoperite domeniile în care 
ştiinţa si arta sunt capabile să lucreze împreună, pentru a perfecționa acest 
instrument care este vocea umană. 

În acest sens este necesară o echipă multidisciplinară de evaluare 
și îndrumare a profesionistului vocal. Pe lângă profesorul de canto, 
echipa trebuie să mai fie alcătuită din foniatru, psiholog; si terapeut vocal. 
Numai printr-o conlucrare strânsă între membrii acestei echipe se pot 
obține performanţe deosebite în vocea cântată, cu menţinerea sănătăţii 
aparatului fonator, pentru o funcționare la parametri maximi [2]. 

Anatomia aparatului fonator 


Vocea umană este în esență un instrument. Prin înțelegerea 
elementelor componente ale propriului instrument vocal se pot îmbunătăți 
puterea, rezistența, flexibilitatea și expresivitatea vocii. Ca orice instrument 
muzical, vocea necesită pentru a se produce o sursă de putere (respiraţia), 
care asigură fluxul de aer, un vibrator (corzile vocale), care transformă 
aerul în sunet, un rezonator, care transformă sunetul în voce umană. 
În plus, vocea umană prezintă un al patrulea component, și anume 
articulatorul, care transformă sunetul în cuvinte si alte gesturi vocalice [11]. 

La cântăreţi, plămânii oferă un curent constant de aer care trece 
printre corzile vocale (CV) și dă puterea vocii. Musculatura abdominală 
este așa-numitul „suport” al vocii cântate, desi cântăreții se referă, 
în general, la diafragm ca mecanism de suport. Diafragmul generează forța 
inspiratorie, în timp ce mușchii abdominali au un rol important în expir. 
De aceea, musculatura abdominală necesită o atenție considerabilă în 
antrenamentul vocal. Scopul suportului abdominal este de a menţine o 
sursă constantă și eficientă de putere precum şi mecanismul inspirator- 
expirator. 

Muschii expiratori nu sunt singurii care participă la formarea 
suflului fonator. Un rol esenţial în fiziologia fonatiei joacă muşchii 
inspiratori, ca reglatori ai suflului fonator. Diafragmul poate fi coactivat să 
contribuie la susţinere la anumiţi cântăreți. În vocea cântată, la un ton lung, 
moale si la un volum pulmonar mare, trei din cinci cântăreţi utilizează 
diafragmul pentru a reduce forțele expiratorii de recul [3]. În concluzie, 
se pare că diafragmul poate juca un rol mai important decât i se atribuie în 
general, existând variaţii de la un cântăreţ la altul [1]. 

Cântatul corect şi eficient se bazează pe o respiraţie corectă şi nu 
poate exista fără aceasta. Acest lucru este unanim acceptat, atât de 
profesorii de canto, cât şi de cântăreţi. Multe dintre dificultățile vocale 
sunt date de o respirație necorespunzătoare, care nu este recunoscută 
si corectată la timp. Majoritatea profesorilor de canto sunt de acord că, 
în afara articulației, respiraţia este singura parte activa a cântatului, astfel 
că se poate afirma că: „respiraţia corectă constituie fundamentul unui cânt 
bun, atât din punct de vedere tehnic cât și artistic. Ceea ce contează nu este 
cantitatea, ci, mai degrabă, flexibilitatea respirației“ [5]. Fraza, tonul, 

rezonanta, expresia, toate depind in final de respiratie. Diferenta dintre 
cântăreții antrenați si cei neantrenati nu constă în creșterea capacităţii 
pulmonare totale, asa cum se crede in popor; cantaretii antrenati invata sa 
utilizeze o proporţie mai mare din aerul din plămâni prin scăderea 
volumului rezidual şi creşterea eficienței respiratorii [9]. 

Vibratorul este reprezentat de corzile vocale, situate la nivelul 
laringelui. Corzile vocale sunt orientate antero-posterior, din unghiul 
intrând al cartilajului tiroid sau comisura anterioară, până la baza 
cartilajelor aritenoide, posterior sau până la apofiza vocală a acestora, 
mai exact. Dimensiunea CV este variabilă în funcţie de sex: aproximativ 
22 cm la bărbaţi și între 18 si 20 cm la femei. Din punct de vedere mecanic 
componentele structurale ale CV acţionează ca trei straturi care constau în: 

1) „cover” — format de epiteliu împreună cu spaţiul Reinke 

2) stratul de tranziţie — format din stratul intermediar și profund al 

laminei proprii 

3) „body” — format de mușchiul vocal [10]. 

Din punct de vedere funcţional, fiecare strat are proprietăți 
mecanice diferite și acționează ca un rulment de diferite mărimi, permițând 
o mișcare ușoară de forfecare, necesară pentru vibrația corespunzătoare 
a CV. Spaţiul Reinke este un spaţiu virtual situat între ligamentul vocal şi 
mucoasă. Este un spaţiu avascular, care joacă un rol esenţial în mecanismele 
vibratorii şi de glisare a mucoasei cordale. Lamina propria este spațiul 
dintre membrana bazală şi mușchiul vocal. Ea este compusă din matrice 
extracelulară. Elasticitatea şi reglarea osmotică a acestui spaţiu este extrem 
de importantă pentru fonație [15]. 

Acidul hialuronic este principalul component al matricei extra- 
celulare şi are un rol important ca modulator al comportamentului și al 
funcţiei celulare. El favorizează supletea si glisarea mucoasei pe ligamentul 
vocal si contribuie la eficacitatea vibratiei laringelui [6]. El are si rol in 
vâscozitatea ţesuturilor, absorbţia socurilor, exudatie, reparația tisulară, 
diminuând fibroza și apariția cicatricilor. El menţine un nivel de vâscozi- 
tate care favorizează fonatia si un nivel de rigiditate care permite un bun 
control al frecvenţei fundamentale [6]. Astfel, se poate concluziona că 
diferenţele între matricea extracelulară sunt extrem de importante în 
mecanismul de vibraţie a CV. Diferenţele în compoziţia acestei zone pot 
explica chiar diferenţele între performanţele vocale [15]. O mai bună 

intelegere a compozitiei exacte a acestui spatiu poate ajuta pe viitor in 
practica clinica, dar mai ales in prevenirea problemelor vocale. 

Studiile lui Butler (2001) [4] au arătat că proporţia acidului 
hialuronic în spaţiul Reinke, la femei, este mult mai scăzută decât la 
bărbaţi, fapt care conferă o mai mare fragilitate și care poate explica 
prevalența crescută a traumatismelor vocale la femei. 

Când cântăreţul reuseste să înțeleagă teoria „cover-body” a fonatiei, 
el va recunoaşte că sănătatea și flexibilitatea mucoasei trebuie să fie 
obținute si menținute pentru a avea rezultate vocale optime [7]. 

Cavităţile de rezonanţă — sunetul laringian pur format prin vibrația 
CV este subţire si slab, dar, trecând prin rezonatorii naturali, acest ton 
fundamental se întăreşte si se îmbogățește, fiind înzestrat cu rezonanță si 
timbru. Cei mai importanţi dintre acești rezonatori sunt: faringele, cavitatea 
bucală, nasul, nazo-faringele si, pentru unii, cavitatea toracică. Rezonanta 
creşte când gâtul este relaxat şi respiraţia liberă. 

Aceste structuri pot fi comparate cu tubul unui instrument de alamă 
care se găseşte între piesa de gură (corzile vocale) şi pavilion (buzele). 
Ca orice tub, acesta are anumite frecvențe de rezonanță numite formanti. 
Modificarea formei tubului prin arcuirea limbii, deschiderea maxilarului, 
modificarea formei buzelor si a poziţiei laringelui poate să ducă la 
coborârea sau ridicarea frecvenţei fiecărui formant. Într-o anumită măsură 
facem acest lucru inconştient, dar cântăreții trebuie să înveţe cum să 
controleze aceste componente ale aparatului lor fonator. Un exemplu 
în acest sens reprezintă o particularitate a vocii de soprană. Soprana trebuie 
să cânte frecvent tonuri a căror frecvenţă fundamentală este mult mai înaltă 
ca frecvenţă decât primul formant al vocalei pe care o cântă. În acest caz 
amplitudinea fundamentalei nu este crescută de primul formant si vocea 
este slabă. Deschiderea largă a maxilarului coboară frecvența primului 
formant. Când aceasta se suprapune pe fundamentală formantul creşte 
amplitudinea acesteia şi sunetul este mai puternic [8]. 

Articulatorul este compus din limbă, buze, obraji, dinţi și palat. 
Aceste structuri transformă sunetul în cuvinte și alte gesturi vocale. 

De-a lungul timpului s-au emis diferite teorii care au încercat să 
explice modul de producere a fonatiei. Dintre aceste teorii în prezent este 
acceptată teoria mioelastică-aerodinamică a fonatiei. Conform acestei 
teorii putem distinge o fază mioelastică — musculatura şi elasticitatea CV 

favorizează închiderea lor si o fază aerodinamică — presiunea subglotica 
îndepărtează CV, efectul Bernoulli închide CV [16]. 


Caracteristicile acustice ale sunetului 


Din punct de vedere acustic, sunetul este caracterizat prin înălțime, 
intensitate si timbru. Înălţimea sunetului este determinată de frecvenţa de 
vibrație a CV. Aceasta frecvență, numită frecvență fundamentală (FO), 
este cu atât mai joasă cu cât CV sunt mai lungi. Aceasta explică de ce vocile 
masculine sunt mai grave decât ale sexului feminin și decât ale copiilor. 
Mutatia la un adolescent corespunde cu modificarea taliei laringelui şi 
creşterea acestuia în dimensiuni cu modificarea corespunzătoare a FO [1]. 

Mecanismul de control al înălțimii vocii poate fi comparat cu 
mecanismul de modificare a tonului viorii. În cazul viorii, coarda mai 
scurtă, mai subţire și mai tensionată produce un sunet cu o tonalitate mai 
ridicată. Frecvența fundamentală a vocii depinde de 4 parametri: presiu- 
nea aerului, alungirea CV, contracția musculară, tensiunea CV. 

Presiunea aerului este controlată de mușchii respiratori. Ceilalţi 
parametri sunt controlati de mușchii laringieni intrinseci: cricotiroidian, 
tiroariteno-idian, cricoaritenoidian lateral, cricoaritenoidian posterior. 
fn concluzie, controlul FO este in esenta un control muscular. Stapanirea lui 
este o problema de antrenament, ca și antrenamentul pentru sportivi. 
Termenul de „atlet vocal” este utilizat frecvent când ne referim la un 
profesionist vocal. Analogiile prin care se compară cântărețul cu un atlet 
sunt în general bine percepute. Comparatia cu un atlet ajută cântăreții să 
recunoască, ca şi orice alt atlet, că ei lucrează cu un sistem muscular care 
este influențat de factori ca rezistență, flexibilitate si putere, de aici 
necesitatea unui antrenament vocal progresiv şi permanent [11]. Tot de aici 
rezidă şi importanţa unei încălziri a vocii înainte de un efort vocal susţinut 
ca şi a aşa-zisei „răciri” a vocii după efort. 

Intensitatea unui sunet este echivalentă cu volumul sonor, în limbaj 
familiar. Pe o reprezentare grafică a unei unde, intensitatea sunetului este 
amplitudinea undei pe care o caracterizează. Cu cât amplitudinea este mai 
mare, cu atât sunetul este mai intens. 


67 


Intensitatea sunetului depinde direct de presiunea subglotica si de 
debitul de aer transglotic. De fapt, dacă o presiune subglotică scăzută nu 
poate furniza decât un sunet cu intensitate mică, în același timp o presiune 
prea crescută poate, prin contracția glotică şi subglotică, să împiedice 
scoaterea sunetului. Intensitatea poate fi crescută prin creșterea tensiunii 
mușchilor laringieni, prin creşterea fazei închise a ciclului fonator, 
prin creşterea presiunii subglotice si prin creșterea fluxului de aer din 
plămâni [1]. 

Studiile lui Rubin (12) au subliniat importanţa unei respiratii corecte 
în timpul vorbirii și cântatului. Atunci când volumul sonor mare se obţine 
numai prin creşterea tensiunii mușchilor vocali, cu un suport respirator 
inadecvat si perturbarea relației optime între fluxul de aer si rezistența 
glotică, aparatul vocal este supus unui stres inutil și dăunător, cu con- 
secinte ulterioare asupra calităţii vocii. În timp ce se produce crescendo, 
la o înălțime constantă a sunetului, CV trebuie să se relaxeze progresiv 
pentru a compensa sporirea înălțimii vocii dată de creşterea presiunii 
subglotice. De exemplu, la o mărire a presiunii subglotice de 40 cm H2O, 
creşterea frecvenţei corespunde aproximativ unei octave. 

Timbrul corespunde imbogatirii frecvenţei fundamentale laringiene 
de către armonicele produse la nivelul rezonatorului faringo-buco-labial. 
Tractul vocal are funcție de rezonator pentru vocea umană. Funcţia de 
rezonator a tractului vocal poate fi explicată prin teoria source-filter şi 
prin modelul tubului rezonator (Titze) [16]. Totalitatea frecvențelor unui 
sunet formează un „spectru”. Tonul cel mai de jos al spectrului este 
„tonul fundamental” sau frecvența fundamentală, care este produsă la 
nivelul laringelui, iar restul tonurilor se numesc armonice și sunt multipli 
ai frecvenţei fundamentale. Unele din aceste armonice, numite formanti, 
sunt în special mai intense. Aceștia sunt în număr de 2 până la 4 și 
caracterizează sunetul emis. Astfel, orice modificare de formă și de volum a 
rezonatorilor corespunde unei modificări a formantilor. De exemplu, 
coborârea laringelui prin căscat are ca rezultat o alungire a tractului vocal. 

Cercetările lui Johan Sundberg asupra emisiei vocale la cântăreții 
de operă a dus la formarea conceptului de „formant al cântăreților”, 
o rezonanţă vocală adițională, asociată cu vocea cântată, diferită de vocea 
vorbită. Acest formant dă penetranta vocii, adică permite cântăreților să se 

audă peste acompaniamentul orchestral. Sundberg asociază „formantul 
cântăreților” cu coborârea laringelui în timpul cântatului [14]. 

În funcţie de tipul de emisie vocală putem diferenţia diferite 
mecanisme ale vocii cântate. În primul rând trebuie făcută diferențierea 
între stilul clasic și stilul nonclasic. Stilul clasic se caracterizează prin 
următoarele particularităţi: laringele în poziţie joasă, faringele deschis larg, 
palatul moale ridicat, deschidere mică a gurii / gura rotunjită, presiune 
subglotică moderată (Titze) (16). Caracteristicile pentru stilul nonclasic 
sunt următoarele: rezonator scurt, laringele în poziţie înaltă, gura deschisă 
larg / retractia buzelor, presiune subglotică crescută, îngustarea faringelui. 
Aceste tipuri diferite de emisie vocală determină diferența între stiluri 
muzicale și calitatea acustică a sunetului. 


Registrele vocale 


Fiziologii şi laringologii utilizează terminologii diferite care se 
bazează pe observaţiile lor privind modificările care apar în laringe. 
Ei se referă la un registru „gros” şi la un registru „subţire”, care descriu cu 
acuratețe una dintre modificările care apar pe marginile opuse ale CV, care 
sunt „groase“ aproximativ în octava joasă sau gravă a cântărețului si 
,subtiri” atunci când cântă în octava înaltă [11]. Registrul este rezultatul 
unei ajustări particulare a muschilor laringieni intrinseci. Antrenamentul 
mușchilor intrinseci poate duce la modificări semnificative în calitatea 
registrelor vocale şi poate facilita pasajul. 

Clasificarea vocilor constituie o preocupare constantă pentru tinerii 
cântăreți. Frecvent ei sunt trimiși la ORL-ist în speranţa că anatomia CV si a 
gâtului va ajuta în clasificarea vocii. O concepţie greșită printre necu- 
noscători este aceea că lungimea CV determină automat tipul vocii. 
Clasificarea tehnică a vocii nu tine de medic. Totuşi medicul trebuie să fie 
capabil să discearnă diferențele substanţiale în întindere și timbru, ca între 
bas si tenor si alto şi soprană. Deşi corelatia dintre vocea vorbită si cea 
cântată nu este perfectă, un vorbitor cu o voce de bas confortabilă care 
declară ca este tenor înseamnă, în general, că vocea nu a fost bine clasificată 
si el cântă roluri improprii, care au drept consecință un efort vocal excesiv. 
Clasificarea nu trebuie însă să se limiteze numai la aceasta, ci să ia în 

considerare calitatea vocii precum si intinderea vocala [11]. Clasificarea 
vocii este realizata de profesorul de canto. Foniatrul asista la acest proces, 
corectând eventualele modificări patologice care pot împiedica o clasificare 
bună. 


Noţiuni de igienă vocală 


Igiena vocală reprezintă modalitatea de utilizare și îngrijire a vocii 
umane astfel încât aceasta să se menţină sănătoasă. Ea facilitează recu- 
perarea după afecţiuni ale vocii și asigură menţinerea unei sanatati vocale 
si are rol educativ în privinţa utilizării corespunzătoare a vocii prin identi- 
ficarea comportamentelor vocale greşite şi corectarea lor, evită recidiva 
problemelor vocale, crește rezistența si flexibilitatea necesară în vocea de 
performanţă [7]. 

Profesioniştii vocali prezintă un risc crescut de leziuni la nivelul CV 
comparativ cu neprofesionistii, proportional cu solicitările impuse de 
profesie la nivelul aparatului fonator. Astfel, profesioniștii utilizează 
frecvent vocea la extremele ambitusului şi la nivelul maxim al inten- 
sitatii, utilizează vocea mult mai frecvent decât neprofesionistii vocali, 
sunt persoane sociabile, expansive, care utilizează în exces şi vocea vorbită. 
Alţi factori care pot influența negativ sănătatea aparatului fonator: călăto- 
riile frecvente, schimbarea frecventă mediului, a stilului de viata, în special 
în timpul turneelor [2]. 

Unul dintre factorii esentiali pentru sănătatea vocală este asigurarea 
unei hidratări corespunzătoare. Pentru a crește indirect lubrifierea CV se 
recomandă creşterea cantității de lichide băute la 8-10 pahare de apă. 
Beneficiul maxim este obţinut prin folosirea de inghitituri de apă continuu, 
de-a lungul zilei, pentru a „înmuia” gura si gâtul. Apă înseamnă orice care 
nu este cofeinizat sau alcoolizat. Cu cât laringele e mai bine hidratat cu atât 
CV vibrează mai eficient. CV bine hidratate sunt mai putin expuse la 
leziunile care pot apare prin utilizarea abuzivă a vocii [13]. 

Alţi factori care pot afecta hidratarea: băuturi cofeinizate, alcoolul, 
mediul uscat, pastilele de supt pe baza de mentol, medicatia. Laptele si 
băuturile îndulcite nu trebuie considerate apă, deoarece ele produc o 
îngroşare a secretiilor. Băuturile carbogazoase pot determina creşterea 

refluxului, de aceea chiar cele necofeinizate sau apa minerală trebuie 
utilizate cu grijă. 

Fumatul poate fi considerat o formă de abuz vocal. Fumatul 
favorizează iritatia CV, produce tuse care poate cauza leziuni ale CV, 
expunerea îndelungată la fumul de ţigară poate produce modificări ale 
ţesuturilor CV, inclusiv cancer de laringe [1]. 

Creşterea rezistenţei la îmbolnăviri se poate realiza printr-un stil de 
viata sănătos, practicarea de exerciţii fizice regulate, alimentaţie rațională, 
respectarea orelor de odihnă și somn. Totodată trebuie acordată atenţie si 
reducerii riscului de infecţii prin spălarea regulată a mâinilor, evitarea 
contactului mâinilor cu gura si ochii, evitarea contactului cu persoane 
bolnave. 

Refluxul gastroesofagian este un cofactor important pentru 
numeroase afectiuni vocale. Pentru reducerea refluxului se recomanda: 
evitarea alimentaţiei cu 3-4 ore înainte de culcare, masa de seară sa fie 
relativ uşoară şi redusă cantitativ, menţinerea unei greutăţi optime a 
organismului (dar evitarea curelor de slăbire drastice care duc la creșterea 
refluxului), administrarea de medicamente la indicatia medicului [11]. 

Trebuie evitate comportamentele vocale abuzive: strigatul/tipatul, 
vorbitul în şoaptă, tusea / raclajul gâtului, mormăitul (grohăitul), vocali- 
zarea în timpul exerciţiilor, vorbirea în mediu zgomotos (evenimente spor- 
tive, baruri, restaurante, discoteci, mediu industrial), cântatul pe extremele 
ambitusului, vorbitul și cântatul excesiv în cazul unei răceli sau a unei 
laringite acute. Evitarea abuzului și a malmenajului vocal asigură sănătatea 
aparatului fonator şi evită apariţia comportamentelor vocale necores- 
punzătoare [1]. 

Nu în ultimul rând, trebuie luate în considerare efectele oricărui 
medicament asupra vocii. Multe medicamente uzuale, ca antihistaminice, 
antivomitive, antidiareice, au un efect de uscăciune la nivelul laringelui. 
Aspirina are proprietăţi anticoagulante și poate crește riscul de hemoragie 
la nivelul vaselor din porțiunea vibratorie a CV, producând hematoame ale 
CV. Anestezicele locale diminuează senzațiile kinestezice ale tractului vocal 
şi nu trebuie utilizate în timpul recitalului. Orice medicament care influen- 
teaza coordonarea şi senzațiile proprioceptive pot produce dezastre în 
realizarea performanţei. De asemenea cântăreții trebuie să fie informaţi 
asupra posibilelor efecte secundare ale medicamentelor, inclusiv a medica- 

mentelor homeopate, pe care le utilizează si a potentialelor consecinţe 
asupra vocii [7]. 


Concluzii 


În concluzie, colaborarea strânsă dintre cântăreţi si cercetători are 
beneficii evidente pentru perfecţionarea emisiei vocale. Cântărețul trebuie 
întâi să înţeleagă instrumentul pe care îl utilizează, modul lui de 
funcţionare si apoi să aplice aceste informaţii în arta vocii cântate. Astfel, 
el va fi capabil să controleze şi să manipuleze organul fonator astfel încât să 
obțină o voce de o calitate deosebită, printr-un mod de emisie natural si 
sănătos. 

Conlucrarea dintre ştiinţă și artă oferă şi soluţii pentru protejarea şi 
menţinerea sănătății aparatului fonator, un deziderat de extremă 
importanţă pentru cariera unui profesionist vocal. 

